बाइक सवार युवकों ने 2 किमी गाड़ी का पीछा किया, गनमैन उतरा तो भागे; बंबीहा गैंग दे चुका धमकी
Singer Mankirt Aulakh; 3 Bikers Escort | Security Guard Alert Bambiha Gang पंजाबी सिंगर मनकिरत औलख पर बीती रात हमले का प्रयास किया गया। बाइक पर सवार तीन युवकों ने तकरीबन 2 कि.मी. तक मनकिरत की गाड़ी का पीछा किया।
सिद्धू मूसेवाला के मर्डर के बाद एक और मशहूर पंजाबी सिंगर मनकीरत औलख की रेकी की जा रही है। यह वाकया बीती रात मोहाली में देखने को मिला। जहां बाइक सवार 3 युवकों ने तकरीबन 2 किलोमीटर तक मनकीरत की गाड़ी का पीछा किया।
सुरक्षित स्थान पर पहुंचते ही मनकीरत का सुरक्षा गार्ड गाड़ी से नीचे उतरा तो पीछा कर रहे युवक बाइक मोड़कर भाग गए। CCTV के आधार पर पुलिस ने जांच शुरू कर दी है। हालांकि बाइक सवार हमला करने आए थे या सिर्फ रेकी कर रहे थे, पुलिस ने इसकी जांच शुरू कर दी है।
बताया जा रहा है कि बुधवार रात मनकीरत अपने काफिले के साथ मोहाली में होमलैंड स्थित घर की तरफ आ रहे थे। तभी बाइक पर सवार तीन युवकों ने उनका पीछा करना शुरू कर दिया। दोनों के मुंह ढके हुए थे।
इसकी भनक कार में बैठे सुरक्षाकर्मी और मनकीरत को हो गई। इसके बाद गाड़ी को रोके बिना वह तेजी से होमलैंड सोसाइटी में पहुंच गए।
सुरक्षित स्थान पर पहुंच एक्शन में आया सुरक्षाकर्मी
घटना के बाद सतर्क सुरक्षाकर्मी ने गाड़ी को सुरक्षित स्थान की तरफ घुमा लिया। जैसे ही गाड़ी होमलैंड सोसाइटी के भीतर सुरक्षित जगह पर पहुंची तो मनकीरत का गनमैन अपनी राइफल लेकर नीचे उतरा। यह देखकर बाइक सवारों ने बाइक वापस मोड़ी और वहां से फरार हो गए।
CCTV के आधार पर जांच शुरू
गाड़ी का पीछा करने वाले युवकों की यह हरकत CCTV में कैद हो गई। पुलिस ने CCTV कब्जे में ले लिया है। फुटेज में दिखे बाइक नंबर से सर्चिंग की जा रही है। साथ ही पीछा करने वालों का हुलिया तैयार किया जा रहा है।
मूसेवाला हत्याकांड में आरोप लगे, बंबीहा गैंग हमला करने की फिराक में
बंबीहा गैंग के 4 गुर्गों को पुलिस ने बीते दिनों गिरफ्तार किया था। पूछताछ में आरोपियों ने बताया कि वे सिंगर बब्बू मान और मनकीरत औलख को मारकर सिद्धू मूसेवाला की मौत का बदला लेना चाहते थे। जांच में सामने आया था कि यह सभी आरोपी आर्मेनिया में बैठे लकी पटियाल के करीबी कनाडा स्थित प्रिंस से निर्देश ले रहे थे।
गौरतलब है कि सिद्धू मूसेवाला के कत्ल के केस में मनकीरत पर भी सवाल उठे थे। मनकीरत औलख मूसेवाला मर्डर के मास्टरमाइंड लॉरेंस का कॉलेज फ्रेंड है। मूसेवाला के माता-पिता भी इशारों में कई बार मनकीरत की भूमिका को लेकर सवाल उठा चुके हैं।
मनकीरत औलख से जुड़ी ये खबरें भी पढ़ें...
पंजाबी सिंगर मनकीरत विवादों में:7 साल पहले जेल में शो किया, गैंगस्टर लॉरेंस को बताया था यार; मूसेवाला हत्याकांड के बाद पोस्ट वायरल
सिद्धू मूसेवाला हत्याकांड में पंजाबी सिंगर मनकीरत औलख फिर विवादों में हैं। मनकीरत की एक पुरानी पोस्ट वायरल हो रही है, जो उन्होंने रोपड़ जेल में स्टेज शो के बाद पोस्ट की थी। गैंगस्टर लॉरेंस उस समय इसी जेल में बंद था। 7 साल पुरानी इस पोस्ट में मनकीरत ने गैंगस्टर लॉरेंस को यार बताया (पूरी खबर पढ़ें)
​​​​​पंजाबी सिंगर मनकीरत औलख को धमकी:पुलिस के आगे गैंगस्टरों के गुर्गों ने कबूला; सुरक्षा के लिए CM मान से मिलेंगे
मशहूर पंजाबी सिंगर मनकीरत औलख को गैंगस्टरों से धमकी मिली है। इस धमकी को फिरौती मांगने और हथियार वाले गीत न गाने से जोड़ा जा रहा है। पंजाब पुलिस ने हाल ही में गैंगस्टरों के कुछ गुर्गे अरेस्ट किए थे। उनसे पूछताछ में ही यह बात सामने आई है। जिसमें कहीं भी उनके शो में हमले की साजिश रचने की बात सामने आ रही है। इसके बाद सिंगर औलख को भी अलर्ट कर दिया गया है (पूरी खबर पढ़ें)
बंबीहा ग्रुप की सिंगर मनकीरत औलख को धमकी:किस्मत अच्छी थी जो 10 मिनट पहले निकल गया; वर्ना स्वर्ग सिधार जाता; बचेगा तू अब भी नहीं
मशहूर पंजाबी सिंगर को अब सोशल मीडिया पर गैंगस्टर दविंदर बंबीहा ग्रुप ने खुलेआम धमकी दे डाली है। उन्होंने यहां तक लिखा कि औलख को ठिकाने लगाने की उनकी पूरी तैयारी थी। उसकी किस्मत अच्छी थी कि 10 मिनट पहले निकल गया नहीं तो आज यह स्वर्ग सिधार जाता। बचेगा यह अब भी नहीं (पूरी खबर पढ़ें)